חברת נדל"ן תשלם לכתבת חדשות 12 עמליה דואק 25 אלף שקל • דואק תבעה רבע מיליון משום שהחברה השתמשה בצילום שלה מתוך כתבה בה ראיינה את בעלי החברה
חברת נדל"ן תשלם לעיתונאית חדשות 12 עמליה דואק 25 אלף שקלים במסגרת פשרה, זאת אחרי שהעיתונאית הגישה נגד החברה תביעה בסך 250 אלף שקלים. דואק טענה, באמצעות עו"ד אסף שרעף, כי חברת הנדל"ן "אחד על אחד" השתמשה בדמותה לקידום מכירת נדל"ן ביוון וזאת ללא רשות או תמורה. החברה, כך נטען, השתמשה בתמונה מתוך כתבה של דואק ששודרה בחדשות 12, שבה נראה בעלי החברה גיל בר. "יודגש כי התובעת מקפידה שלא לעשות כל שימוש במסחרי בשמה וכן שומרת על אובייקטיביות ואלו הם המאפיינים שמביאים להצלחתה בעבודתה העיתונאית ולהערכה הרבה לה היא זוכה", נטען בכתב התביעה. לאחרונה הודיעו הצדדים לבית-המשפט כי הגיעו לפשרה לפיה החברה תעביר לדואק 25 אלף שקלים ומתחייבת להסיר לאלתר את דמותה מפרסומיה, למעט סרטון הכתבה שעודנו זמין באתר החברה. בעת הפרסום מוצגת באתר דווקא כתבה אחרת של חדשות 12 שהעניקה במה לבר במסגרת קידום קניית נדל"ן ביוון. את חברת הנדל"ן ייצג עו"ד אריאל דובינסקי 23479-11-22